**Beszámoló a EuroSkills Graz 2021 versenyről**

Magyarország 2021. szeptember 22-26. között hetedik alkalommal vett részt a *Szakmák Európa-bajnokságán*, a EuroSkills Graz 2021 versenyen, melyen 31 országból több mint 400 fiatal szakember mérte össze tudását 38 versenyszámban és további 10 bemutató szakmában. Bemutató versenyt azokban a szakmákban rendeztek, amelyek új szakmák, korábban nem szerepeltek EuroSkills versenyen, vagy a regisztrált versenyzők száma nem érte el a minimum 4 főt. Bemutató szakma esetében a versenyfeladatok színvonala, nehézsége, valamint az értékelés a hivatalos versenyszámokra vonatkozó irányelvek mentén valósul meg. A tagországok összesített rangsorát a bemutató szakmákban elért eredmények nem befolyásolják.

A EuroSkills Graz 2021 Európa-bajnokságon 21 versenyszámban 26 fő versenyző képviselte hazánkat, melyből 3 bemutató szakmában (ápolás és gondozás – egyéni verseny, ipar 4.0 – 2 fős csapatverseny, valamint ipari robotika – 2 fős csapatverseny) 5 fő magyar versenyző mérettette meg magát.

**Európa-bajnok lett** **kertépítő versenyszámban**, csapatversenyben **Bokor Péter és Hutter Péter**, akik – a magyar versenyzők által elért legmagasabb pontszámmal – egyben a **Nemzet Legjobbjai** címet is elnyerték.

**Aranyérmet szerzett továbbá Cságoly Laura szépségápoló, Mérő Bálint webfejlesztő és Fekete Martin épületasztalos versenyzők.**

**Ezüstérmet kapott informatikai rendszerüzemeltető versenyszámban, csapatversenyben Bóné Áron Zoltán és Papp Ádám, bronzérmet vehetett át Sajtos Dániel bútorasztalos versenyző.**

**Kiemelkedő, 700 pont feletti teljesítményért további 6 versenyszámban vehettek át kiválósági érmet a magyar fiatalok:**

* Bakonyi Dávid és Kövér Dániel – mechatronika
* Kató Szabolcs Áron – virágkötő
* Nagy Nikolett – fodrász
* Simon Olivér – festő, díszítőfestő
* Török Balázs Máté – víz-, gáz- és fűtésszerelő
* Uszkó Dorka Csenge – grafikus

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | |  | | **EuroSkills Graz 2021 – A Magyar Csapat eredményei** | | | | | |
| **Ssz.** | **Szakma** | | **Versenyző** | | **Pontszám** | **Helyezés** | **Megye** | **Város** | **Szakértő** |
| 1. | Ápolás és gondozás (bemutató szakma) | | Bálint Eleonóra | | 661 | 4. hely | Somogy megye | Kaposvár | Fehér Zsuzsanna |
| 2. | Autószerelő | | Nagy László | | 656 | 9. hely | Hajdú-Bihar megye | Berettyóújfalu | Őri Péter |
| 3. | Bútorasztalos | | Sajtos Dániel | | 713 | **3. hely**  **Bronzérem** | Győr-Moson-Sopron megye | Vitnyéd | Fekete Zoltán |
| 4. | Dekoratőr, kirakatrendező | | Patay Hermina | | 674 | 4. hely | Pest megye | Budapest | Sütő Boglárka |
| 5. | Épületasztalos | | Fekete Martin | | 725 | **1. hely**  **Aranyérem** | Veszprém megye | Hajmáskér | Babanecz Csaba Attila |
| 6. | Festő, díszítőfestő | | Simon Olivér | | 715 | 4. hely  Kiválósági érem | Jász-Nagykun-Szolnok megye | Kunmadaras | Csáki Csaba |
| 7. | Fodrász | | Nagy Nikolett | | 705 | 5. hely  Kiválósági érem | Győr-Moson-Sopron megye | Sopron | Hajas László |
| 8. | Grafikus | | Uszkó Dorka Csenge | | 700 | 5. hely  Kiválósági érem | Pest megye | Veresegyház | Zsankó László |
| 9. | Informatikai rendszerüzemeltető | | Bóné Áron Zoltán | | 720 | **2. hely**  **Ezüstérem** | Pest megye | Vácrátót | Csőke János |
| 10. | Papp Ádám | | Győr-Moson-Sopron megye | Győr |
| 11. | Ipar 4.0  (bemutató szakma) | | Sipos Kristóf Balázs | | 703 | **2. hely**  **Ezüstérem** | Hajdú-Bihar megye | Debrecen | Molnár János Krisztián |
| 12. | Takács Zoltán | | Békés megye | Budapest |
| 13. | Ipari robotika (bemutató szakma) | | Hökkön Szilárd | | 709 | **3. hely Bronzérem** | Győr-Moson-Sopron megye | Csorna | Biró István László |
| 14. | Kuller Máté | | Győr-Moson-Sopron megye | Kunsziget |
| 15. | Kertépítő | | Bokor Péter | | 740 | **1. hely**  **Aranyérem, Nemzet Legjobbja cím** | Vas megye | Jákfa | Gódorné Hazenauer Zita |
| 16. | Hutter Péter | | Vas megye | Körmend |
| 17. | Kőfaragó | | Karpács Péter | | 679 | 6. hely | Pest megye | Budapest | Nagy János |
| 18. | Mechatronika | | Bakonyi Dávid | | 705 | Kiválósági érem | Békés megye | Újkígyós | Dr. Jánosi László |
| 19. | Kövér Dániel | | Bács-Kiskun megye | Lajosmizse |
| 20. | Nehézgép-szerelő | | Apagyi Bence | | 680 | 7. hely | Hajdú-Bihar megye | Nádudvar | Karagity István |
| 21. | Szárazépítő | | Dunai László | | 646 | 8. hely | Pest megye | Budapest | Putler Csaba |
| 22. | Szépségápoló | | Cságoly Laura | | 720 | **1. hely**  **Aranyérem** | Zala megye | Kehidakustány | Varga Máté |
| 23. | Villanyszerelő | | Krehely István | | 692 | 4. hely | Pest megye | Szigethalom | Tamás Róbert |
| 24. | Virágkötő | | Kató Szabolcs Áron | | 702 | 4. hely  Kiválósági  érem | Tolna megye | Bátaszék | Boros Attila |
| 25. | Víz-, gáz- és fűtésszerelő | | Török Balázs Máté | | 700 | 4. hely  Kiválósági érem | Pest megye | Taksony | Szigetvári Csilla |
| 26. | Webfejlesztő | | Mérő Bálint | | 736 | **1. hely**  **Aranyérem** | Pest megye | Budapest | Sisák Zoltán |

Méltóképpen képviselték versenyzőink Magyarországot a **bemutató szakmák**ban is, hiszen **ipar 4.0** versenyszámban csapatversenyben **Sipos Kristóf Balázs és Takács Zoltán** kimagasló szakmai teljesítménnyel a 2. helyen végeztek, mellyel **ezüstérmet vehettek át**, míg **ipari robotika** szakmában **Hökkön Szilárd és Kuller Máté** 3. helyezéssel bronzérmet kaptak.

A résztvevő országok közül **Magyarország az elnyert érmek alapján elért pontszámok rangsorában az előkelő 6. helyen végzett.** Az elért eredmények bizonyítják a magyar szakemberek felkészültségét és szaktudását, hiszen a hazai csapat a nevezett versenyszámok több mint felében éremmel zárta a versenyt. Az elmúlt évek világ- és Európa-bajnokságain szerzett tapasztalatok megerősítették, hogy a versenyzők válogatási rendszerében és felkészítésében történt újítások (többek között: hosszabb felkészülési idő biztosítása támogatott keretek között, mentális támogatás, angol nyelvi felkészítés) jó irányba mutatnak.

Budapest, 2021. szeptember 28.